CELEX: 32020D1698
Language: el
Date: 2020-10-12 00:00:00
Title: Απόφαση (ΕΕ) 2020/1698 του Συμβουλίου της 12ης Οκτωβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την απόφαση αριθ. 0011 που εγκρίνει το παράρτημα 4 της συμφωνίας

13.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 381/20
               
            
         ΑΠΟΦΑΣΗ (ΕΕ) 2020/1698 ΤΟΥ ΣΥΜΒΟΥΛΙΟΥ
         της 12ης Οκτωβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο Διμερές Συμβούλιο Επιτήρησης βάσει της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας, σχετικά με την απόφαση αριθ. 0011 που εγκρίνει το παράρτημα 4 της συμφωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας (1) («συμφωνία») εγκρίθηκε εξ ονόματος της Ένωσης με την απόφαση 2011/719/ΕΕ του Συμβουλίου (2) και άρχισε να ισχύει την 1η Μαΐου 2011.
                  
               
                     (2)
                  
                  
                     Ένας από τους βασικούς στόχους της συμφωνίας είναι να βελτιώσει τη μακρά σχέση συνεργασίας μεταξύ της Ευρώπης και των Ηνωμένων Πολιτειών, προκειμένου να εξασφαλιστεί υψηλό επίπεδο ασφάλειας της πολιτικής αεροπορίας παγκοσμίως και να ελαχιστοποιηθεί η οικονομική επιβάρυνση του τομέα της αεροπορίας και των σχετικών φορέων εκμετάλλευσης από την πλεονάζουσα κανονιστική επιτήρηση.
                  
               
                     (3)
                  
                  
                     Η τροποποίηση 1 (3) της συμφωνίας επεκτείνει το πεδίο εφαρμογής του άρθρου 2.B της συμφωνίας ούτως ώστε να περιλαμβάνει, μεταξύ άλλων, τις άδειες και την εκπαίδευση του προσωπικού, ισχύει δε προσωρινά από τις 13 Δεκεμβρίου 2017 σύμφωνα με το άρθρο 3 της απόφασης (ΕΕ) 2018/61 του Συμβουλίου (4).
                  
               
                     (4)
                  
                  
                     Το άρθρο 5 της συμφωνίας, όπως τροποποιείται, προβλέπει την κατάρτιση νέων παραρτημάτων της συμφωνίας για θέματα που εμπίπτουν στο πεδίο εφαρμογής της.
                  
               
                     (5)
                  
                  
                     Αμφότεροι οι Τεχνικοί Αντιπρόσωποι, κατά την έννοια του άρθρου 1.ΣΤ της συμφωνίας, δηλαδή ο Οργανισμός Ασφάλειας της Αεροπορίας της Ευρωπαϊκής Ένωσης (EASA) για την Ευρωπαϊκή Ένωση (ΕΕ) και η Ομοσπονδιακή Υπηρεσία Πολιτικής Αεροπορίας (FAA) για τις Ηνωμένες Πολιτείες της Αμερικής (ΗΠΑ), πρότειναν στο Διμερές Συμβούλιο Επιτήρησης να εγκρίνει απόφαση για την κατάρτιση νέου παραρτήματος 4 της συμφωνίας το οποίο θα αφορά την αμοιβαία αποδοχή πορισμάτων σχετικά με τη συμμόρφωση και την τεκμηρίωση για εκπαιδευτικές συσκευές εξομοίωσης πτήσης («FSTD»).
                  
               
                     (6)
                  
                  
                     Η κατάρτιση του νέου παραρτήματος θα επιφέρει εξοικονομήσεις κόστους για αμφότερους τους Τεχνικούς Αντιπροσώπους ενώ, ταυτόχρονα, θα μειώσει τις δαπάνες του κλάδου (φορείς εκμετάλλευσης FSTD), με συνέπεια, οι αερομεταφορείς να ωφεληθούν από τη μεγαλύτερη πρόσβαση των κυβερνητών των αεροσκαφών τους σε FSTD.
                  
               
                     (7)
                  
                  
                     Το άρθρο 19.Γ της συμφωνίας προβλέπει τα νέα παραρτήματα να τεθούν σε ισχύ βάσει απόφασης του Διμερούς Συμβουλίου Επιτήρησης που έχει συσταθεί δυνάμει του άρθρου 3 αυτής.
                  
               
                     (8)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Διμερούς Συμβουλίου Επιτήρησης σύμφωνα με το άρθρο 4 παράγραφος 3 της απόφασης 2011/719/ΕΕ, όσον αφορά την απόφαση αριθ. 0011 του Διμερούς Συμβουλίου Επιτήρησης που εγκρίνει το παράρτημα 4 της συμφωνίας για τις εκπαιδευτικές συσκευές εξομοίωσης πτήσης σύμφωνα με τα άρθρα 3.Γ.7 και 19.Γ αυτής.
                  
               
                     (9)
                  
                  
                     Η θέση της Ένωσης στο πλαίσιο του Διμερούς Συμβουλίου Επιτήρησης θα πρέπει, συνεπώς, να βασίζεται στο σχέδιο απόφασης αριθ. 0011 του Διμερούς Συμβουλίου Επιτήρησης και στην κοινή δήλωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διμερούς Συμβουλίου Επιτήρησης, σύμφωνα με τα άρθρα 3 και 19 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας («συμφωνία»), σχετικά με την έγκριση της απόφασης του Διμερούς Συμβουλίου Επιτήρησης για την έγκριση του παραρτήματος 4 της συμφωνίας, βασίζεται στο σχέδιο απόφασης αριθ. 0011 του Διμερούς Συμβουλίου Επιτήρησης και στην υπογραφή της κοινής δήλωσης (5).
         
         
            Άρθρο 2
            Μετά την έκδοσή της, η απόφαση του Διμερούς Συμβουλίου Επιτήρησης δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 12 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 291 της 9.11.2011, σ. 3.
         
            (2)  Απόφαση 2011/719/ΕΕ του Συμβουλίου, της 7ης Μαρτίου 2011, σχετικά με τη σύναψη της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας (ΕΕ L 291 της 9.11.2011, σ. 1).
         
            (3)  ΕΕ L 11 της 16.1.2018, σ. 3.
         
            (4)  Απόφαση (ΕΕ) 2018/61 του Συμβουλίου, της 21ης Μαρτίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή τροποποίησης της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας όσον αφορά τη συνεργασία για την κανονιστική ρύθμιση της ασφάλειας της πολιτικής αεροπορίας (ΕΕ L 11 της 16.1.2018, σ. 1).
         
            (5)  Βλέπε έγγραφο ST 11009/19 στο http://register.consilium.europa.eu.